49. schôdza NR SR - 14.deň - B. popoludní
Dátum: 2026-05-05
Poslanec: Vašečka, Richard 
Druh vystúpenia: Vystúpenie

Ďakujem za slovo, pán predsedajúci. Ja myslím, že takých tých 10 minút využijeme asi potom. Preruším, aby som to zbytočne aj neťahal, aj zase neprerušoval, aby sme ukončili bod. Ja by som začal od nedeľného predaja. Keď sme niekedy navrhovali a asi ešte budeme navrhovať zákon, ktorý rozširoval zatvorenie obchodných prevádzok z niektorých štátnych sviatkov napríklad na narodenie Pána alebo na veľkonočnú nedeľu aj na každú nedeľu presne tak, ako je to v mnohých, v mnohých štátoch aj na Západe, v západe Európy, tak častokrát používali odporcovia tohto návrhu argument, že veď kto chce, nech si ten obchod v nedeľu zatvorí. Prečo by to malo byť centrálne zatvorené? No ale veď na to je jednoduchá odpoveď, že ak niekto, kto by chcel nechať tie svoje predavačky v nedeľu doma, zatvorí, tak on utrpí stratu, pretože ľudia pôjdu do iného obchodu. Ale ak budú mať všetci zatvorené, tak príde do toho jeho, ale nie v nedeľu, ale v pondelok. No a prečo to hovorím? Hovorím to preto, že, ak hovoríme o takých tých protiklimatických opatreniach alebo proti tých, alebo nie proti, ale ekologických opatreniach, tak problém je, že ak my v Európe sme jediní, kto to budeme takto striktne dodržiavať, tak sebe uškodíme a svetu nepomôžeme alebo pomôžeme minimálne. Keď sme v roku 2004 vstupovali do Európskej únie, tak, ak sa nemýlim, bola to najsilnejšia ekonomika sveta. Že Európa slabne. A nemyslím si, bohužiaľ, že ide len čisto o peniaze, o financie, ale že ide aj napríklad o obranyschopnosť. Vidíme, aká je, aká je svetová situácia. Či sa týka vojny na Ukrajine alebo teda situácie v Perzskom zálive, v Izraeli, kdekoľvek, že, ak chcete mať zabezpečiť obranu a bezpečnosť svojim občanom, čo je jedna z hlavných úloh štátu, ktorú si občania nevedia sami, sami zabezpečiť, ale potrebujú na to štát, tak, ak na to nemáte prostriedky, ak na to nemáte zdroje, tak ste slabí a nie ste schopní zabezpečiť tú obranu a bezpečnosť svojim občanom. Takisto, keď chceme rozvíjať, chceme napríklad postupovať dopredu v technológiách, ako je napríklad umelá inteligencia, ale aj zlepšiť vzdelávanie, výchovu, starostlivosť v zdravotníctve, v sociálnych službách, tak na to potrebujeme proste ekonomickú silu. Ak takýmto spôsobom ale budeme postupovať, ako je to v prípade týchto tzv. ETS-iek dvojok pre domácnosti, tak my spôsobujeme, že v prvom rade ľudia, naše domácnosti, mne sa páči, že je tam použitý veru „slovenské domácnosti“, lebo to je naša starostlivosť o Národnej rade, chudobnejú, ale chudobnie a slabne aj Európska únia. Preto si myslíme, že nestačí len alibisticky riešiť to, že tieto, túto smernicu, tieto povolenky odložíme o rok, o dva, o tri. Ale že treba ich naozaj zrušiť. Treba nájsť iné riešenie. A také, ktoré nie je ideologické, ktoré je zmysluplné. Ja som naozaj všetkými desiatimi a myslím, že my všetci aj tu spolu so spolupredkladateľmi aj z KDH, aj s poslancom Krátkym, s ktorým predkladáme toto uznesenie už v novembri 2025, ako Janko Horecký povedal, že už pred polrokom, tak to nerobíme preto, že by sme boli nejakí, ja neviem, nejakí ropní baróni a chceme tu, ja neviem, čo robiť. Sme za ochranu prírody, sme za čistotu ovzdušia. Ale tie veci, tak ako má byť ekonomický rast udržateľný, tak aj ekologické opatrenia musia byť udržateľné a nemôžu spôsobovať, že ľudia naozaj budú chudobnieť. Mňa nebude trápiť, keď nejakým milionárom, miliardárom sa im zníži majetok aj na polovicu. Skutočne ma to nebude trápiť. Ale keď práve chudobní, mnohé slovenské domácnosti spadajú do tejto oblasti, tak ich to zasiahne. Napríklad niekoho, kto z prímestskej oblasti dochádza do mesta a pre nedostatok hromadnej dopravy používa auto so spaľovacím motorom, tak ho to tvrdo zasiahne a pri jeho príjmoch a jeho výdavkoch to bude pre neho výrazná suma. Preto nám to leží na srdci. Nemôžeme každému povedať, že choďte peši alebo na bicykli. Niekto to môže robiť. Ja sa priznám, že v poslednom čase som začal chodiť oveľa viacej peši, ale to sa nedá urobiť vždy. Ťažko môžete peši roznášať deti alebo rozvážať deti do škôlky alebo ísť do nemocnice alebo, ja neviem, proste doviezť si stavebný materiál. Takže naozaj to sa jednoducho nedá. Len také idealistické reči nepomôžu. Preto si myslíme, že tento koncept tých ETS 2, teda pre domácnosti, pre slovenské domácnosti, je neudržateľný a treba ho zrušiť. Práve k tomu v tom uznesení vyzývame, apelujeme zvlášť na vládu, aby teda aj na európskej úrovni hľadala alternatívne riešenia, ktoré by pomohli túto situáciu vyriešiť. Rovnako, bolo to spomenuté, keď to čítal aj pán spravodajca. Týka sa to palív na vykurovanie domov a na cestnú premávku. Teda o cestnej premávke sme hovorili prevažne o automobiloch. Ide o automobily, ale aj vykurovanie, že ak sa zrazu v mnohých, v mnohých domácnostiach výrazne zvýšia výdavky na vykurovanie, na ohrev teplej vody napríklad, tak to ich zasiahne. Už dnes mnohí ľudia sú na hranici alebo aj pod hranicou energetickej chudoby. Je to vážna vec. Preto vyzývame vládu, ktorá má mandát na to, aby to riešila a takisto je partnerom teda európskych inštitúcií. Takže nemôžeme to, nemôžeme to nechať len tak a skutočne si myslíme, že mnohí ľudia, keďže to ešte nepocítili, tak sú takí, by som povedal, vlažní v tom. Tak my sa snažíme na to už upozorňovať teraz, nie až keď nám to zrazu padne na hlavu a už sa to nebude dať odsunúť. Preto vás prosím o podporu týchto uznesení, ale zvlášť, nech sa vláda toho ujme zodpovedne v prospech Slovenska a slovenských domácností. Ďakujem.